google/wiki40b huggingface dataset:
Nedre Eiker bibliotek

Nedre Eiker bibliotek er et folkebibliotek som ligger i Mjøndalen i Nedre Eiker kommune.
Biblioteket flyttet inn i nye lokaler i Klopptjernsgata 4 i Mjøndalen i 2002.
Neopalame

Utseende

Middelsstore, gråbrunt spraglete trebukker. Antennene er ganske lange, særlig hos hannene. Pronotum er nærmest tønneformet med en liten knøl litt bakenfor midten av siden. Dekkvingene er noe avsmalnende bakover.

Levevis

Larvene lever i død ved.

Utbredelse

Slekten er kjent fra Brasil og Peru.
Rektorordboken

«Rektorordboken» er kallenavnet på den mest brukte latinsk-norske ordboken. Den utkom første gang i 1887 og er senere blitt revidert flere ganger.
«Rektorordboken» utkom første gang i 1887 som Latinsk ordbog. Redaktørene var filologene Jan Johanssen, Marius Nygaard og Emil Schreiner, alle rektorer. Derfor ble ordboken kalt «rektorordboken». Andre utgave ble utgitt i 1921, etter en revisjon utført av Sigge Pantzerhielm Thomas. Den tredje utgaven, kalt Latinsk-norsk ordbok, kom i 1965, under redaksjon av Henning Mørland.
I 1993 tok Egil Kraggerud til orde for en ny utgave. Arbeidet med revisjonen ble utført av Kraggerud og Bjørg Tosterud, som utvidet ordboken med latinske ord fra senantikken og middelalderen. Dag Haug var også involvert i arbeidet. Den fjerde utgaven utkom i 1998 hos J. W. Cappelens forlag.
John Michael Higgins

Voksenliv

1. februar 2003 giftet Higgins seg med skuespillerinnen Margaret Welsh. 3. august 2003 fikk de datteren Maisie Higgins og 29. august 2006 fikk de sønnen Walter Lloyd Higgins.
Nobelkomiteen for kjemi

Nobelkomiteen for kjemi (svensk: Vetenskapsakademiens Nobelkommitté för kemi) er nobelkomitéen som forslår prisvinnere til Nobelprisen i kjemi. Nobelkomiteen for kjemi oppnevnes av Kungliga Vetenskapsakademien. Den består vanligvis av svenske kjemiprofessorer som er medlemmer av Vetenskapsakademien, selv om akademiet i prinsippet kan utpeke hvem som helst som medlem av komiteen. Komiteen er imidlertid bare et forberedende organ. Den endelige avgjørelsen om hvem som får Nobelprisen i kjemi gjøres av hele Vetenskapsakademien etter forslag fra Nobelkomiteen for kjemi.
Johannes XXIII

Bakgrunn

Angelo Giuseppe kom fra fattige kår, ble født i Sotto il Monte i provinsen Bergamo ved foten av Alpene og vokste opp i en stor familie, som delte første etasje i huset med sine seks kyr. Han sa senere om sin bakgrunn:  «Det finnes tre måter en mann kan ruinere seg selv - kvinner, gambling og jordbruk. Min far valgte den kjedeligste måten». Han var en begavet og from gutt, og var den eneste i familien som fikk studere, etter å ha fått latinundervisning hos sognepresten i Vervico, ble han tatt opp i tredje gymnasklasse på presteseminaret i Bergamo i 1892.

Valgt til pave

Roncalli ble overraskende valgt til pave ved konklavet i 1958 og er særlig husket for å ha innkalt Andre Vatikankonsil, noe han kunngjorde etter bare tre måneder som pave.
I en alder av 78 år, og hvor han ble i sin samtid betraktet som en «overgangspave», annonserte han at han hadde til hensikt å både innkalle til en synode for bispedømmet Roma (som ble avholdt i 1960), en revisjon av kirkeretten (noe som ble avsluttet i 1963) og et nytt konsil. Forslaget om et nytt konsil fikk ingen begeistret mottakelse, men den nye paven satte tre mål for dette: en bedre ordning av kirken, større enhet blant kristne i verden og fremme av fred. Det var sjelenes frelse som skulle fokuseres, ikke fordømmelser.
Hans første handling som pave var å utnevne 23 nye kardinaler for derved å gjøre kardinalkollegiet mer internasjonalt. Johannes ble kjent for sin varme menneskelighet og toleranse. Han sendte ut åtte encyklikaer. Han utgav Mater et Magistra (1961) om kirkens sosiallære. I Pacem in Terris (1962) behandlet han menneskerettighetene og grunnlaget for varig fred, med skarp fordømmelse av atomopprustningen. Han døde den 3. juni 1963. 
Han ble i sin samtid kjent for sin enkelhet, fromhet og sin menneskelig godhet. Til tross for sine store kunnskaper og språkmektighet, beholdt han kontakten med sitt enkle opphav og er sagt å alltid ha bevart «en småbondes skarpsindighet og joviale humør».

Helligkåringsprosess

Johannes XXIII ble saligkåret av Johannes Paul II den 3. september 2000. Pave Frans erklærte 30. september 2013 at han ville bli helligkåret i en felles seremoni med Johannes Paul II 27. april 2014. Helligkåringsmessen for de to pavene ble feiret på Petersplassen med pave Frans som hovedcelebrant.
Yonghe

Yonghe (kinesisk: 永和县; pinyin: Yǒnghé Xiàn) er et fylke i provinsen Shanxi i Folkerepublikken Kina. Det er del av byprefekturet Linfen.
Befolkningen var på 61 745 innbyggere i 1999.
Kentaro Uramoto

Karriere

Kentaro Uramoto startet sin profesjonelle karriere i Oita Trinita i 2001.
Milan Rastislav Štefánik

Liv og virke

Milans far var en lokal protestantisk luthersk pastor. Han hadde 12 brødre og søstre, to av dem døde i ung alder. Som en sterk slovakisk patriot allerede som ungdom, hadde Štefánik store problemer med å studere ved ungarske skoler og han måtte bytte videregående skoler flere ganger.
Under første verdenskrig var han generalsekretær den franske hæren og krigsminister i Tsjekkoslovakia. Han var en av de ledende medlemmene av den tsjekkoslovakiske motstandsregjeringen, og hans bidrag var avgjørende for den tsjekkoslovakiske suverenitet under den første verdenskrigen. Štefánik personlige motto var: Å tro, å elske og å arbeide (verit, milovať, pracovať). 
I 1898, begynte Štefánik å studere anleggsteknikk i Praha, Tsjekkia. I 1900 begynte han ved universitetet der han gikk på forelesninger i astronomi, fysikk, optikk, matematikk og filosofi. I 1902 begynte Štefánik ved universitetet i Zürich i Sveits. I 1904 dro Štefánik til Paris for å finne en jobb innen astronomi. Fra 1908 ble han pålagt av franske myndigheter å foreta en rekke astronomiske og meteorologiske observasjoner. Hovedsakelig observasjoner av solformørkelser i tillegg til forskjellige politiske oppgaver i ulike land over hele verden inkludert Algerie, Marokko, Turkistan, Russland, India, USA, Panama, Brasil, Ecuador, Australia, New Zealand, Tahiti, Fiji og Tonga. I Tahiti bygde Štefánik også opp et observatorium og et nettverk av meteorologiske stasjoner. 
I tillegg til sine vitenskapelige oppdrag i utlandet, utførte Štefánik også flere diplomatiske oppgaver. Han etablerte kontakter og vennskap med flere ledende vitenskapelige, kunstneriske, politiske, diplomatiske personligheter, i tillegg til folk fra næringslivet i forskjellige land. I 1912 mottok Štefánik et fransk statsborgerskap. På samme tid, hadde han imidlertid en del personlige problemer og en alvorlig magesykdom som ikke ble nevneverdig bedre selv etter en medisinsk behandling. 
I 1914 brøt første verdenskrig ut i Europa. Den 4. mai 1919 forsøkte flyet Štefánik var ombord i å lande i nærheten av Bratislava, men flyet krasjet i nærheten Ivanka pri Dunaji under innflyvningsprossesen. Štefánik døde sammen med to italienske offiserer. Årsaken til flystyrten er fremdeles omstridt. Den offisielle forklaringen i 1919 var at flyet styrtet på grunn av dårlig vær. Siden 1993 har Bratislava internasjonale lufthavn vært oppkalt etter han.
Kobberamalgam

Kobberamalgam er en legering med kvikksølv og kobber.

Kobberamalgam som tannfyllingsmateriale

Kobberamalgam til dentalt bruk inneholdt 60-70% kvikksølv og 30-40% kobber. I 1859 ble kobberamalgam introdusert som tannfyllingsmateriale i Tyskland og England. Flere kobberamalgam, men langt fra alle, inneholdt kadmium. Tannfyllingsmaterialet hadde større plastisitet og bedre tilpasning til ferdig preparerte tannflater enn sølvamalgam, og ble særlig brukt til å reparere større kariesskader som man ikke klarte å reparere på annen måte. Materialet ble også anvendt i kariesaktive bitt, særlig melketannsbitt.
Kobberamalgam korroderte med betydelig hastighet i munnen under frigjørelse av kobberioner, metallisk kvikksølv og kadmium/andre metaller. Kobberamalgamets raske nedbrytning i munnhulen ledet til klinisk lett noterbare substanstap og til kraftig misfargning av omkringliggende tannsubstans. Allerede i 1874 fordømte det ledende fagtidsskriftet Dental Cosmos kobberamalgamet for dets svartfargning og giftighet.
I 1981 rådet Helsedirektoratet landets tannleger til å vise den største tilbakeholdenhet overfor kobberamalgam som tannfyllingsmateriale. I Sverige ble kobberamalgam forbydd i 1987. Til tross for dette viste en rundspørring foretatt i Norge av Statens helsetilsyn i 1994 at enkelte norske tannleger anvendte kobberamalgam helt frem til og med 1993.
Tulcea (fylke)

Administrativ inndeling

Fylket har én municipiu, fire byer og 46 comună.
Scapa Flow

Scapa Flow (fra norrønt Skalpaflói) er et sund på Orknøyene beliggende sør for Mainland og nord for Hoy og South Ronaldsay. Sundet ligger beskyttet og er velegnet som naturlig havn. Den britiske marinen brukte Scapa Flow som flåtehavn under både første- og andre verdenskrig. Marinebasen ble nedlagt i 1956.
Stenopsychidae

Utseende

Stenopsychidae er middelsstore til store vårfluer (Vingespenn 18–35 mm). Noen arter kan kjennes på at de har vinger som er nettmønstret i gull og svart. Punktøyne (ocelli) finnes hos noen men ikke hos alle. Antennene er nokså kraftige og omtrent så lange som forvingen. Labialpalpene har fem ledd. Forbeina har tre sporer, mellom- og bakbeina fire.

Utbredelse

Stenopsychidae er utbredt i alle verdensdeler bortsett fra Nord-Amerika og Europa.
Salakovac vannkraftverk

Salakovac  vannkraftverk er en demning med vannkraftverk i Bosnia-Hercegovina. Det er lokalisert i landets viktigste elv, Neretva, som renner sørvestover ut i Adriaterhavet, og vannkraftverket ligger 15 km nord for Mostar. Installert vannkraftkapasitet er 210 MW. 
Demningen er en 70 meter høy gravitasjonsdam med flere bruksområder.
Lorelei (musikal)

Handling

Den velstående enken Lorelei Lee skal reise med båten SS «Ile de France». Dette får henne til å tenke på den reisen hun var på sammen med bestevenninen Dorothy Shaw i sine yngre dager. I flere tilbakeblikk får publikum ta del i deres ville eventyr etter at Loreleis planer om å gifte seg med Gus Esmond er i fare grunnet innblandingen fra faren hans, mens hun og Dorothy reiser med båt fra New York til Paris.

Innspilling

Sangene fra musikalen ble spilt inn på album 18. februar 1973, like før turnéstart. Ettersom utvalget av sanger hadde endret seg da musikalen ble satt opp på Broadway, ble de nye sangene spilt inn 1. mars 1974 til et eget album for Broadway-produksjonen. I 2003 ble disse to utgivelsene slått sammen på et album, utgitt av Decca Broadway.
Kerstin Engle

Som riksdagsmedlem

Engle sitter som fast medlem i kulturkomiteen, samt er vara i utenrikskomiteen og i Sveriges OSSE-delegasjon.
Stenaspis

Utseende

Middelsstore, avlange, røde til svarte trebukker, dekkvingene gjerne med noe metallisk glans. Antennene er tynne, lengre, ofte betydelig lengre, enn kroppen. Pronotum er rundet med en butt tann midt på hver side. Dekkvingene er noe avsmalnende bakover. Beina er nokså tynne og middels lange.

Utbredelse

Én art lever i Bolivia, de øvrige er utbredt i det sørvestlige USA og nordlige Mellom-Amerika.
Jaga Jazzist

Jaga Jazzist er et eksperimentelt band innen jazz, rock og elektronisk musikk stiftet av Martin Horntveth og Ivar «Ravi» Christian Johansen i Tønsberg i 1994.
Med sine ti musikere og fire album har Jaga Jazzist vært et av de sentrale gruppene i fusjonen mellom jazz og elektronisk musikk, i tillegg til at medlemmene har vært engasjert i en lang rekke musikalske sideprosjekter og ofte bidratt på plateinnspillinger med andre musikere. Bandets to sentrale medlemmer er brødrene Martin og Lars Horntveth, hvor sistnevnte er komponist for de fleste sangene til bandet.
Etter to innledende EP-utgivelser og Spellemannominasjon i klassen året musikkvideo for «Airborne» ble debutalbumet A Livingroom Hush gitt ut av Warner Music i Norge og solgte overraskende godt. Platen ble lansert av labelen Ninja Tune i England, og kåret til årets jazzalbum 2002 av BBC. Bandet vant dessuten Alarmprisen 2002 i klassen jazz for platen. Gruppa fulgte opp med The Stix, gitt ut av den lille Oslo-labelen Smalltown Supersound, samme år. For dette albumet vant de Alarmprisen 2003, denne gangen i klassen elektronika, og ble nominert til Spellemannprisen 2002 i åpen klasse. Plata What We Must ble gitt ut i 2005 og ble nominert til Spellemannprisen 2005 i åpen klasse, uten å vinne. I starten av 2010 ga de ut nok et album, One-Armed Bandit. For dette albumet vant de sin første Spellemannpris i åpen klasse. Bandet fikk i 2015 Gammleng-prisen i klassen jazz. De var dessuten nominert til Spellemannprisen 2015 i åpen klasse for Starfire og Spellemannprisen 2016 i klassen årets musikkvideo for «Prungen» regissert av Christian Mona og Leif Henning Broch Johnsen.
Hornseksjonen til Jaga Jazzist (Jaga Jazzist Horns) har også samarbeidet med Motorpsycho på utgivelsen In the Fishtank, utgitt av det nederlandske plateselskapet Konkurrent.
Forøvrig har alle Jaga Jazzist nåværende og tidligere medlemmer vært involvert i mange forskjellige prosjekter, som the National Bank, Thom Hell, Turboneger, Susanna and the Magical Orchestra, Shining, Thomas Dybdahl, Marit Larsen, Trondheim Jazzorkester, BigBang, Jonas Alaska, Adjágas, KILLL, Martin Hagfors, PUMA, In The Country og mye annet, samt solokarrièrene til Lars Horntveth, Mathias Eick og Martin Horntveth.
Grevskapet Montbéliard

Historie

Grevskapet ble opprettet i 1042 av keiser Konrad II i området til grevskapet Bourgogne, som var en del av kongedømmet Arles, en del av riket siden 1033. Det ble ledet av en linje av grever av Montbéliard fra vasallen til Konrad, Ludvig av Mousson i Øvre Lorraine, ektemannen til grevinne Sofie av Bar, og etterkommerne deres fra Scarpone-familien. I 1163 ble herre Amadeus II av Montfaucon greve av Montbéliard ved å gifte seg med Sofie, datter av grev Theodoric II (Thierry II), som ikke hadde mannlige arvinger.
I 1407 giftet grevinne Henriette, arvingen til grev Stefan av Montfaucon seg med Eberhard IV av Württemberg og grevskapet ble en del av den schwabiske adelen i Tyskland. I tillegg til grevskapet Montbéliard, førte grevinne Henriette med seg medgift i form av lenene Granges (Bourg), Clerval, Passavant, Etobon, Porrentruy med Saint-Hippolyte, og landområdene Franquemont (Goumois). Noen av disse var i grevskapet Bourgogne.
Eberhard IV døde i 1419 og da Henriette døde i 1444 gikk Montbéliard til sønnen deres grev Ludvig I av Württemberg-Urach. Sønnen hans, Eberhard V annekterte Montbéliard som en del av grevskapet Württemberg, selv om det beholdt statusen som et eget område og eget grevskap. I 1495 ble greven av Montbeliard Eberhard V av Württemberg opphøyet til hertug og grevskapet ble «fyrstedømmet Montbéliard». Under hertug Ulrik, som var i eksil, ble fyrstedømmet protestantisk i 1524.
Montbéliard ble så styrt av yngre greiner av Huset Württemberg i flere hundreår. Grev Fredrik I av Montbéliard arvet igjen hertugdømmet Württemberg i 1593, men i 1617 ble grevskapet igjen skilt ut for den yngre sonen Ludvig Fredrik og igjen styrt av etterkommerne hans til det falt tilbake til Württemberg i 1723. Med annekteringen i 1748 av «de fire landområdene» (Héricourt – Châtelot – Clémont - Blamont) av kong Ludvig XIV av Frankrike, ble fyrstedømmet redusert til et «enkelt grevskap» fram til den franske revolusjonen i november 1793.

Innlemming i Frankrike

Fram til 1793 var grevskapet Montbéliard okkupert av Den første franske republikken. Etter at de franske styrkene under Jean Victor Marie Moreau hadde drevet felttog mot Württemberg under den første koalisjonskrigen i 1796, sa hertug Fredrik II Eugene omsider fra seg alle rettene til Montbéliard. I 1797 ble kantonene overført til departementet Mont-Terrible. Departementet ble nedlagt i 1800 og annektert i departementet Haut-Rhinet. I 1814 mistet Haut-Rhin områdene som hadde vært en del av Mont-Terrible og de ble gitt tilbake til Sveits, utenom Montbéliard, som var overført til departementet Doubs.
Den blodige søndagen (1905)

Den blodige søndagen var en hendelse den 9. januar/ 22. januar 1905 i St. Petersburg i Russland, hvor ubevæpnede, fredelige demonstranter som ønsket å overlevere en petisjon (et bønneskrift) til tsar Nikolaj II av Russland ble meiet ned av tsarens vaktstyrker. Det nøyaktige antall døde er ikke kjent, offisielle kilder på den tiden anga 96 døde og 333 sårede, mens grupper fiendtlig innstilt overfor regimet påsto at 4 000 var drept. Moderate anslag er at rundt 1 000 ble drept og såret, både av geværskudd og i panikken som oppsto.
Demonstrasjonen ble ledet av presten Georgij Gapon som var en dobbeltagent for tsarens hemmelige politi, Okhrana. Den blodige søndagen var en stor fiasko for Okhrana og en hendelse med store konsekvenser for tsarregimet, da den mangelen på respekt for vanlige menneskers liv undergravde regimet.

I kulturen

Dmitrij Sjostakovitsj' ellevte symfoni, op. 103 «1905», som ble urfremført i 1957, omhandler den blodige søndagen.
Øisteins blyant

Øisteins blyant er navnet på et tegne- og kreativitetskonsept som har som formål å lære barn å tegne og utvikle seg kreativt. Tegneren og forfatteren Øistein Kristiansen snakker og skriver på norsk og engelsk. Dette konseptet har blitt overført til flere plattformer, blant annet på YouTube-kanalen «Øisteins blyant»», en rekke tegne- og aktivitetsbøker for barn og et barneprogram på NRK Super. TV-serien startet i 2008 på NRK Super  
Merkevaren Øisteins blyant eies og utvikles av produksjonsselskapet Earthtree Media as i Fredrikstad, der Kristiansen er hovedaksjonær.
NM i friidrett 1985

Norgesmesterskapet i friidrett 1985 bestod av en rekke arrangementer som i løpet av kalenderåret 1985 
kåret norgesmestere i friidrettsøvelsene.
Hovedmesterskapet ble arrangert på Nadderud stadion i Bærum i perioden 2. til 4. august. 
Arrangør var Fossum IF. 
Kongepokalvinnere var Einar Sagli og Ingrid Kristiansen. 
Se også NM i mangekamp 1985.
Lucius II

Bakgrunn

Gherardo Caccianemici dall'Orso ble født i Bologna, uvisst når. Innen han begynte å arbeide for den romerske kurie, var han aktiv innen jusens område i hjembyen.

Kardinal

I 1124 utnevnte pave Honorius II ham til kardinalprest av Santa Croce in Gerusalemme. Fra 1125 var han pavelig legat i Tyskland, der han tok del i valget av kong Lothar III (1125), var drivende i å utse Norbert til biskop av Magdeburg (juli 1126), og hjalp til med å bilegge en tvist om tilsettingen til bispesetet Würzburg etter at biskop Gebhard var blitt avsatt av paven i 1126. 
Under Innocents IIs pontifikat var han tre ganger pavelig sendebud til Tyskland. Under alle disse oppdrag virket han lojalt for pavens interesser, og det bør tilskrives ham æren at Lothar III foretok to ekspedisjoner til Italia for å forsvare Innocens mot motpaven Anaclet II. Mot slutten av Innocens' pontifikat ble han utnevnt han til pavelig kansler og bibliotekar.

Pave

Han hla valgt den 9. og konsakrert til pave den 12. mars 1144, etter Cølestin IIs korte regjeringstid, og tok navnet Lucius II. 
En kort tid etter at han var blitt pave, i juni 1144, holdt han konferanse med kong Roger II av Sicilia i Ceperano. Hensikten var å klarlegge kongens plikter som vasall under Den Hellige Stol. Kong Rogers motkrav var imidlertid så stora at Lucius tilbakeviste dem, hvorpå kongen tol til våpen og pave Lucius ble tvunget til en fred på kong Rogers betingelser. 
Oppmuntret av kong Rogers fremganger, utså republikanerne i Roma motpavens bror til senator, og krevde at paven skulle overlate all verdslig myndighet i dennes hender; dette etter at Lucius hadde oppløst senatet som pave Innocens II hadde opprettet. Etter å forgjeves ha tryglet keiser Konrad III om bistand, marsjertee Lucius opp på Capitolium som befalingsmann for en liten armé, men den ble slått ned. Skal man tro opplysningene i Pantheon av Gottfrid av Viterbo, ble paven alvorlig skadet av steiner som ble kastet mot ham ved denne anledning, og dette skal ha vært årsaken til at han noen dager etter døde.
Ved en synode i Roma i mai 1144 løste han en tvist mellom metropolitten av Tours og biskopen av Dol. Han bad abbeden av Cluny om å sende 13 av sine munker til Roma, og ved deres ankomst gav han dem den 19. januar 1145 Sankt Sabas kloster. Han grunnla noen andre klostre i Italia og Tyskland, og var spesielt velvillig innstilt overfor premonstratenserordenen.
Orrefors

Orrefors er et tettsted i Nybro kommune i Kalmar län i Sverige. I 2010 hadde tettstedet 719 innbyggere.
Orrefors er fremfor alt kjent for glassverket med samme navn, se Orrefors glasbruk.
Foruten glassverket har Orrefors sagbruk, butikker, hotell, to vandrerhjem, campingplass og andre firmaer som satser på glass- og turistnæringen. På stedet ligger også Riksglasskolan med elevinternat. Glasskonsernet Orrefors Kosta Boda ble kjøpt opp av New Wave i 2005. Det foreligger planer om en fornøyelsespark med shoppingområde ved innkjøringen til Orrefors fra riksväg 31.
Idrettsplassen i Orrefors heter Orrevallen, den er hjemmebane for fotballaget Orrefors IF.

Kommunikasjon

Orrefors ligger ved riksväg 31 mellom Nybro og Vetlanda. Nærmeste jernbanestasjon er Nybro ved Kust till Kust-banen. Orrefors var tidligere stasjon ved banen mellom Nybro og Sävsjöström, men persontrafikken opphørte i 1985. De nærmeste flyplassene med regulær persontrafikk ligger i Kalmar og Växjö.
Lamarck Caulaincourt (Paris Metro)

Lamarck Caulaincourt er en stasjon på metroen i Paris.
Stasjonen betjener linje 12.
Vetle Vinje

Karrière

Han har hovedfag i geofysikk fra Universitetet i Oslo, og har vært forsker ved NORSAR. I 1999 forsvarte han sin doktorgrad i geofysikk ved Universitetet i Oslo. Siden 2005 har han jobbet med seismisk prosessering ved CGGVeritas.

Roing

Vinje var tidligere aktiv som roer, og konkurrerte for Bærum Roklubb. Han var med på å vinne sølv i Sommer-OL 1988 i Seoul, på øvelsen i dobbeltfirer sammen med Lars Bjønness, Rolf Thorsen og Alf Hansen. Han var også med på å vinne sølv i VM i København året før med samme makkere. I 1984 var han med i båten som tok åttendeplass under Sommer-OL 1984 i Los Angeles.

Familie

Han er sønn til språkprofessor Finn-Erik Vinje.
Balashi kraftverk

Balashi kraftverk er et varmekraftverk på Aruba i De nederlandske Antiller. Det har en installert produksjonskapasitet på 147 MW, fordelt på 2 x 7,4 MW, og 4 x 33 MW blokker av ulik teknologi, de nyeste fra 2000. Anlegget ble påbegynt omkring 1955, og stod ferdig i 1957. Brenselkilden er fyringsolje.
Det er staten som eier kraftverket, og utstyret og arbeid er levert av General Electric, m.fl.
Chris Cunningham

Tidlig arbeid i filmindustrien

Cunningham har jobbet med modeller, masker og spesialeffekter for filmer. Han er kreditert blant annet på Alien 3 (1992) og Alien: Oppstandelsen (1997). Han ble oppdaget av Stanley Kubrick på grunnlag av arbeid for Judge Dredd (1995), noe som medførte et samarbeid på halvannet år i forbindelse med filmen A.I.: kunstig intelligens (2001) som ble regissert av Steven Spielberg. Kubrick døde før produksjonen ble fullført. Cunningham ble også nominert til Saturn Award for sitt arbeid på Judge Dredd.

Senere, selvstendig arbeid

Den første av en serie kritikerroste musikkvideoer ble laget for Autechre i 1995 for låten «Second Bad Vilbel» fra EP-en Anvil Vapre.
Cunningham lagde i 2000 videoinstallasjonen Flex med lydspor av Aphex Twin. Den ble vist i utstillingen Apocalypse: Beauty and Horror in Contemporary Art på Royal Academy of Arts. En redigert versjon ble brukt som bakgrunnsfilm da Madonna fremførte «Frozen» på sin turne i 2004.
Terråk

Næringsliv

Det har vært lange båtbyggertradisjonener i Terråk og omegn. I dag kan Terråk tilby post i butikk, to frisørsalonger, blomsterhandler, Bindalsbruket, sykehjem, Bygger'n, bank i butikk, Coop S-marked, pub og gjestegård (spise og overnattingssted), samt en rekke idrettslige aktiviteter.
Bindalsbruket er, som nevnt over og foruten primærnæringene, hjørnesteinen i det private næringslivet i Bindal. Plahte-familien var eiere av bedriften inntil de ble nødt til å selge aksjeandeler til andre, blant andre Bindal kommune. «Bruket» som bedriften populært blir kalt, skal ha mye av æren for at Terråk er blitt det stedet det er i dag. Ellers er kommunen i seg selv en stor arbeidsgiver. 
Mye av samferdselen i Bindal har sitt utgangspunkt i Terråk, her kan nevnes båtruteforbindelse til Bindalseidet, Røytvoll og Harangen.